Document ID: /roh_data/filtered/fineweb-2-filterrobots_roh.jsonl.gz/54507

A moda concisa
Sin tschertas paginas d'internet vegnan offridas dietas miraculusas da trais emnas, abunaments da gasettas ed auters servetschs online. Savens inditgeschan quests offerents ch'els hajan la purschida la pli favuraivla da tut l'internet, ed ins chatta mo commentaris positivs. Sche ti na fas dentant betg attenziun, poi capitar che ti na survegns nagut, ma ch'i svaneschan tuttina daners giu da tes conto.
Questas paginas d'internet emprovan d'imitar paginas d'internet uffizialas per engianar ils utilisaders, per ch'els cumprian in fauss abunament. Controllescha – per tia segirezza – adina la URL da la pagina d'internet e ses possessurs (da vesair en l'impressum). Legia conscienziusamain las cundiziuns generalas da fatschenta, avant che ti empostas insatge, en spezial sch'i n'è betg la pagina d'internet dal vendider uffizial. Sch'i n'èn avant maun naginas cundiziuns generalas da fatschenta, sa tracti cun gronda probabilitad d'ina pagina d'internet fraudulenta.
Attenziun ston ins er far sin paginas d'internet che offran soluziuns miraculusas, per las qualas ins sto cumprar in abunament. Davos las offertas attractivas sa chattan savens persunas cun nauschas intenziuns, che vulan mo arrivar a tes raps e che na ta furneschan cun gronda probabilitad nagut.
In'autra trapla èn abunaments che prendan mintga mais ina tscherta summa giu da tes conto. Questa furma chattan ins cunzunt tar servetschs online (servetschs da download, datings online e.u.v.). Quests servetschs t'offran durant in mais ina purschida per in pretsch fenomenal. Sche ti legias dentant exactamain il contract, sa mussi che la purschida è mo valaivla sche ti t'annunzias – e pajas pia er – per ina durada bler pli lunga (p.ex. 6 mais). E la summa vegn prendida mintga mais automaticamain giu da tes conto.
Tips
- Avant che cumprar in abunament en l'internet, legia exactamain las cundiziuns generalas da fatschenta, en spezial las cundiziuns da vendita. Na cumpra betg in abunament, sch'i n'èn avant maun naginas cundiziuns generalas da fatschenta.
- Avant che cumprar in abunament, dumonda l'opiniun d'ina persuna da tia confidenza.
- Sche ti has cumprà nunsapientivamain in abunament che prenda regularmain daners giu da tes conto, pos ti – sut tschertas circumstanzas – laschar bloccar las transacziuns tras la banca u tras la societad da cartas da credit.